Top14-prys wink vir Bok-buks Kolbe | Netwerk24
Cheslin Kolbe vier sy pragdrie teen die Engelse in Saterdag se WB-eindstryd. Foto: Getty Images
Suid-Afrika se Wêreldbeker- (WB) wenner Cheslin Kolbe is op die kortlys ingesluit vir die Franse Top14-liga se Speler van die Seisoen-eerbewys.
Kolbe (26) herinner die rugbywêreld reeds die hele jaar lank daaraan dat die grootste gif soms in die kleinste botteltjies kom. Hy het almal se respek verdien en was ook een van die ses benoemdes vir Wêreldrugby se Speler van die Jaar-eerbewys wat Sondag deur sy Springbok-spanmaat Pieter-Steph du Toit gewen is.
Kolbe het die afgelope seisoen ses drieë in 16 verskynings vir Toulouse gedruk. Die klub het in Junie die titel vir ’n rekord 20ste keer verower en Kolbe het ’n deurslaggewende rol in die span se oorwinningstog gespeel.
Rugby365 berig die Bok-held, wat Saterdag in die WB-eindstryd teen Engeland ’n skitterende drie aangeteken het, sluit hom aan by sy klub-spanmaat Antoine Dupont, en Clermont se Damian Penaud op die kortlys.
Hy is boonop saam met Penaud en Fidji se Bordeaux-Begles-senter Semi Radradra benoem vir die prys vir die beste Franse gebaseerde speler in die WB-toernooi.
Die toekenningsgeleentheid word op 25 November in Parys gehou.
“My pa het altyd toe ek jonk was vir my gesê ek is nie die grootste seun op die veld nie, so ek moet seker maak ek gee altyd daardie ekstra 1%,” het hy Dinsdag gesê kort nadat die Bokke as Wêreldbekerkampioen in Suid-Afrika geland het.
“Tot vandag toe is dit hoe ek my rugby benader. Dit kan skrikwekkend wees as ek moet speel teen ’n vleuel wat 100 kg weeg, of wat soms dubbeld my gewig is, maar vir my is dit eerder ’n geleentheid om daardie mense verkeerd te bewys wat glo jy is te klein vir rugby.”